**Festival Lent:**

**festival v mestu, za mesto!**

Festival Lent je festival, ki gradi na treh desetletjih znanja in izkušenj, v katerih smo razvili **izvirno, prepoznavno festivalsko programsko formulo**, ki ne ponavlja vzorcev komercialno usmerjenih festivalov, namenjenih ozkemu krogu obiskovalcev, temveč **načrtno stavi na širino, odprtost, vključevanje in povezovanje.**

Je festival, ki s svojim **mnogoplastnim prepletanjem kulture, umetnosti, glasbe, gledališča, kulinarike in druženja uspešno** nagovarja obiskovalce vseh starosti in vseh okusov. Je namreč **festival vseh generacij**, na katerem svoje mesto najde staro in mlado.

Je festival, ki umetnost in kulturo iz zaprtih dvoran prenaša na prosto, na mestne ulice in trge ter s tem uspešno izpolnjuje svoje poslanstvo: **čim širšemu občinstvu omogočiti dostop do kulturnih prireditev**.

Je festival, ki ne pozablja na **družine** in jim s kvalitetnimi prireditvami nudi (pre)potrebne priložnosti za **kvalitetno skupno preživljanje časa**.

Je festival, ki **obiskovalcem** našega mesta omogoči, da spoznavajo živahen utrip najbolj priljubljenih mestnih trgov in ulic, **Mariborčanom** pa, da odkrivajo njegove skrite inmnogokrat zanemarjene kotičke, **ki jih prav Festival Lent obuja v novo življenje.**

**Je festival v mestu in za mesto.** Odprt za najrazličnejše ideje in vizije sprejema in združuje vse, ki želijo doprinesti k **dvigu kakovosti življenja v našem mestu.** Povezuje akterje na področju kulturne in turistične ponudbe mesta, da bi s skupnimi močmi razvili celovit in uspešen turistični produkt, ki bi mestu zagotovil preboj na turistične zemljevide, vsem, ki v njem delamo in živimo pa trajnostne gospodarske učinke.

**Spored Festivala Lent 2019:**

**raznovrsten in pisan kot njegova grafična podoba!**

Že prvi festivalski večer prinaša vrhunsko koncertno doživetje – 20. 6. bo Trg Leona Štuklja zatresla balkanska glasbena eksplozija **Dubioza kolektiv**. Najprodornejša, najzabavnejša, najglasnejša, najbolj odštekana glasbena happy mašina divjega vzhoda, ki odmeva tudi na svetovnih glasbenih lestvicah, zagotavlja tisto tipično lentovsko udarno in pozitivno energijo, po kateri Festival Lent slovi že vse od svojih začetkov.

Zaključek festivala 29. 6. bo obsijan z zvezdniškim sijem: prinaša ga ameriški princ soula, **José James**, **eden najbolj vročih zvezdnikov slovite newyorške založbe Blue Note**, za katerega nastop se pulijo največji jazzovski festivali sveta. Ali smo omenili, da se je Mariboru uspelo uvrstiti v njegovo evropsko turnejo, v okviru katere so sicer nanizane same jazzovske festivalske prestolnice, kot so Pariz, Dunaj, Kopenhagen ali Montreaux? Pri nas bomo lahko ta edinstven koncert užili v intimni atmosferi Minoritskega samostana, ki bo tudi letos dajal zavetje JazzLentu.

Jazzlent prinaša še eno veliko ime: prihaja namreč z nominacijo za grammyja ovenčan nigerijski kitarist **Bombino**, ki ga je kritik dnevnika New York Times, ki pohvale sicer skopo odmerja, opisal z besedami ”največji kitarist vseh časov”! Tuareški virtuoz je lentovsko publiko že navdušil pred štirimi leti, sedaj se vrača kot svetovna zvezda, še boljši, zrelejši, a z isto udarno energijo in globoko sporočilnostjo, s katero navdušuje tudi najzahtevnejše kritike in občinstvo največjih svetovnih jazzovskih odrov.

Ljubitelji elektronske glasbe bodo prišli na svoj račun 28. 6., ko bo na Trgu Leona Štuklja gostoval oče slovenske elektronske glasbe **Umek**, eden najuspešnejših (če ne kar nauspešnejši) slovenski glasbenik na svetovni glasbeni sceni ta hip. Nanjo je uspešno prodrl še en slovenski gost odra na Trgu Leona Štuklja, legendarni **Magnifico** (24. 6.). In ko smo že pri domačih adutih, moramo omeniti še enega; tudi letos nismo pozabili na ljubitelje baletne umetnosti. Pod plesno predstavo **Hora – Cantata** se ob Mauru Bignozzetiju (Cantata) podpisuje **Edward Clug** (Hora), eno največjih imen svetovne plesne scene, nominiranec za plesnega oskarja, ki mu stoječe ovacije namenja tudi razvajeno občinstvo gledališča Bolšoj. Med imeni, ki jih prav tako ni potrebno posebej predstavljati, s svojimi nastopi pa bodo prav gotovo napolnili Trg Leona Štuklja, pa so še **Gibonni** (27. 6.), **Parni Valjak** (21. 6.) in **Urban** (26. 6.).

Žanrsko pisan je tudi spored **Večerovega odra**, na katerem sta po novem združeni dve priljubljeni lentovski prizorišči (Večerov in Jurčkov oder). Večeri ob Dravi bodo zato letos še udarnejši: prinašajo namreč dvojno koncertno dozo z nastopi ob 20.00 in 21.30. Zaradi imen, kot so **Brass band Radlje** (21. 6.), **Elvis Jackson** (23. 6.), **Zabranjeno pušenje** (25. 6.) in **Orleki**, ki bodo s koncertom 22. 6. proslavili tridesetletnico delovanja, se lahko zgodi, da bo **dravski parter** kar pretesen za vse obiskovalce!

Udarno bo tudi ob **Mladininem odru**, ki ponuja priložnost mladim, obetavnim, a še neuveljavljenim inovativnim ter kvalitetnim bandom. Oder ima letos nov prostor – odvijal se bo na najbolj domačem prostoru festivala, na Malem odru Narodnega doma.

**Sodni stolp** s svojo intimno atmosfero tudi letos ponuja oder kantavtorjem in šansonjerjem, med katerimi velja izpostaviti koncert prve dame slovenskega šansona **Vite Mavrič (28. 6.)**. To izjemno prizorišče bo v jutranje ure pospremilo tudi obiskovalce jam sessionov. Nočne ptice bodo na svoj račun prišle tudi na afterjih v Minoritih in v klubu Wetrinsky, ob 23.45.

Za ljubitelje smeha je tu izbor najbolj priljubljenih **komedij** na Odru Nove KBM – Minoriti (omenimo uspešnico Čakalnica z Ladom Bizovičarjem in Janezom Hočevarjem Rifletom 22. 6.) ter parada **stand up** zvezdnikov v Vetrinjskem dvoru (omenimo Tadeja Toša, 20. 6.).

Ljubitelji **klasične glasbe** so dobrodošli v Dvorani Union, kjer z najrazličnejšimi zasedbami priznanih domačih in tujih izvajalcev domuje tradicionalni **Salon glasbenih umetnikov**.

**Družine z otroki** so ob Art kampu v mariborskem parku, ki ob koncertih in nastopih na odru Triglav (ob 10.00, 16.00 in 19.30) navdušuje s svojimi kreativnimi ustvarjalnicami in delavnicami, vabljene tudi v Vetrinjski dvor, kjer bodo ob 18.30 vsak dan uživali ob lutkovnih in dramskih predstavah, namenjenih najmlajšim.

Na letošnjem Festivalu Lent v okviru gurmanskega festivala **SladoLent** ponovno gosti najboljše slovenske kuharske mojstre, ki se predstavljajo z izborom izvirnih slovenskih kulinaričnih kreacij. Žal na letošnjem

festivalu ne bomo mogli doživeti festivala Uličnih gledališč Ana Desetnica, a utrip ulic in trgov bo kljub temu festivalski: s svojimi ritmi in zvoki ga bodo zaznamovali glasbeniki v okviru odlično sprejete lanskoletne festivalske novosti, cikla koncertov **Pozor! Muzika na cesti**!

Vse to in več ([www.festival-lent.si](http://www.festival-lent.si)) je Festival Lent 2019. Bogat mozaik ritmov in zvokov, barv in okusov, ki vabi ven, na prosto! **Prijazno povabilo k polnejšemu življenju, druženju in ustvarjanju, odkrivanju in uživanju v mestu, ki živi. Sprejmite ga. Živite! Uživajte! Lentajte!**

**Jazzlent 2019**

**Izbrana ponudba za izbran okus**

Jazzlent je namenjen poslušalcem z izbranim glasbenim okusom, ki znajo uživati ob kritiško priznanem in uveljavljenem, pa tudi ob odkrivanju novih jazzovskih obzorij. Pri slednjem velja izpostaviti **Trio Bodhisattwa**, ki se je v minulih letih proslavil z najbolje prodajanim neodvisnim albumom v Indiji in bil izbran med deset najboljših albumov leta 2016 v tamkajšnji izdaji revije The Rolling Stone, kar v deželi s poldrugo milijardo prebivalcev zares šteje. Njihova glasba je spontan spoj med jazzom in rockom, v katerem virtuozno združujejo tudi indijsko tradicijo s sodobnim drum’n’bassom. V svoji kitarski tehniki in virtuozni fuziji jazza in rocka bodo spomnili tudi na Joea Satrianija ter nekatere druge kitarske bogove. (24. 6., 22.00)

Med uveljavljenimi naj omenimo legendarnega nemškega jazzovskega pianista **Joachima Kühna**. Glasbenik, ki velja za enega najvidnejših predstavnikov avantgardne scene Pariza, Los Angelesa, New Yorka in Hamburga, slovi po svojih izjemnih sodelovanjih z najeminentnejšimi jazzovskimi solisti. V našem primeru bo to velikan arabske lutnje, **Rabih Abou-Khalil**, ki svojega mističnega in izrazno izjemno bogatega instrumenta ne slavi le s svojo virtuoznostjo, temveč tudi kot izjemen skladatelj. To ga je pripeljalo do plodnih sodelovanj z velikani, kot so Jo-Jo Ma ali kvartet Kronos. Tokrat bo predstavil projekt, oprt na ploščo Journey to the Centre of an Egg (Enja records), ki so jo kritiki opisali kot rahločuten in izbran izlet v (nove) jazzovske vode. Koncert za sladokusce! (27. 6., 22.00)

Da je jazzovski oder tudi žurersko prizorišče, bodo dokazali **Garifuna Collective** iz Belizeja, ki s svojo eksplozivno glasbeno energijo predstavlja združitev stoletnih glasbenih tradicij ljudstva Garifuna in ženskih pevk Umalali, združenih s sodobnimi plesnimi ritmi in strastnim zanosom. Vse skupaj zagotavlja eno boljših afro-karibskih »žurk«, ob kateri ni moč ostati na sedežu. (28. 6., 22.00)

Za zvezdni prah pa bosta poskrbela vrhunska glasbenika. **Nigerijski** **superzvedniški kitarist Bombino** (26. 6., 22.00), ki ga kritiki časopisov in revij, kot sta The Rolling Stones ali The New York Times, slavijo kot “največjega kitarista vseh časov“, svoj status v prvi ligi svetovnega jazza pa potrjuje tudi z nominacijo za prestižnega grammyja. **Ameriški princ soula José James** je pevec, ki navdušuje z edinstveno mešanico jazza, r'n'b-ja in hip-hopa. Je ljubljenec občinstva najprestižnejših jazzovskih klubov, koncertnih dvoran in festivalov po vsem svetu, slavijo pa ga tudi kritiki. Njegov zadnji album, katerega ekskluzivno slovensko predstavitev bomo doživeli ravno na našem festivalu, je eden bolje prodajanih izdelkov legendarne založbe Blue Note. Na njem je na sebi lasten, a vendar do izvirnikov spoštljiv način predelal skladbe Billa Withersa, enega največjih ameriških soul pevcev. Tako bo tudi na ekskluzivnem slovenskem koncertu moč slišati nepozabne pesmi, kot so Lean on me, Ain't no sunshine in Use me. (29. 6., 22.00)

**Mednarodni CIOFF® folklorni festival**

**25. 6.–29. 6. 2019**

**31. Folkart**

**Leto po prazniku – ponovno praznik!**

Eden najdragocenejših kamenčkov mozaika Festivala Lent, pravzaprav kar njegov temeljni kamen, je folklorni festival Folkart. Največji slovenski folklorni festival so Mariborčani takoj vzljubili in vzeli za svojega. In nanj so upravičeno ponosni, saj v svetu uživa ugled, kakršnega uživa le malo kulturnih produktov našega mesta! Številnim nagradam in priznanjem, ki jih je festival z vseh koncev sveta prejel doslej, se je letos, v enaintridesetem letu delovanja, pridružilo novo: **častno pokroviteljstvo Slovenske nacionalne komisije UNESCA**. Naj ob tem spomnimo, da je bil leta 2013 Folkart prvi folklorni festival na svetu sploh, ki si je prislužil častno pokroviteljstvo svetovnega UNESCA.

**Folkart je veliko več kot le revija folklornih skupin. Je skrb za ohranjanje dragocene svetovne nesnovne kulturne dediščine. Je praznik raznolikosti in odprtosti, spoznavanja in sprejemanja drugih in drugačnih kultur, namenjen vsem ljudem svobodnega duha in odprtega srca, ki si želijo pogleda preko plank – vse tja do najbolj oddaljenih obzorij in kotičkov našega planeta.**

Letos bodo to **Mehika** s starodavnim in skrivnostnim izročilom Majev in **Aztekov** (seveda pa ne bo šlo brez mariachev) ter **otok Guam**, s katerim bo v mesto pljusnil val Pacifika s kančkom malone obredne eksotike.

Prvič v zgodovini festivala nam je z dolgoletnim zavzetim angažmajem producentke Folkarta Alenke Klemenčič in ob intenzivnem sodelovanju z Ministrstvom za kulturo Ljudske republike Kitajske uspelo »prebiti kitajski zid«. Tako lahko s ponosom najavljamo nastop slovite **kitajske skupine Beijing Dance Academy iz Pekinga**, s katero bomo osupnili ob neskončnih širjavah izročilnega bogastva **Kitajske**.

Preplezali bomo mogočni Ural in se prebili vse do starodavne Ufe, milijonske prestolnice **Baškortostana (Baškirija)**, od koder prihaja odlični **Ansambel plesov in pesmi Aytugan**.

S Stare celine gostimo temperamentne **Irce** z njihovim znamenitim plesnim korakom, ki navdušuje v svetovno znanih plesnih predstavah, užili bomo mehkobo in ponos **Makedonije** ter divjo razigranost **Ukrajine**.

Pisano svetovno druščino bodo seveda dopolnili tudi **Slovenci**, Mariborčani, Akademska folklorna skupina Študent.

Mariborsko okno v svet, kot so Folkart slikovito poimenovali ob njegovem lanskem jubileju, je torej tudi v letu 2019 na široko odprto!

**Lentanje je najboljše z Lento!**

Ker Lent ni zgolj tipičen festival, pri katerem kupimo vstopnico, obiščemo dogodek, nato pa se vrnemo v vsakdan, ne ponuja zgolj nakupa običajnih vstopnic, temveč vsem, ki razumejo in podpirajo idejo festivala kot priložnosti za drugačen življenjski utrip, druženje, spoznavanje in kvalitetno preživljanje časa **ponuja Lento.**

**Z njo si obiskovalci festivala za 25 evrov (dijaki in študenti pa za 15 evrov) zagotovijo popolno doživetje desetih festivalskih dni na sedmih festivalskih prizoriščih z več kot petdesetimi prireditvami, med katerimi so:**

* izbrani koncerti na Glavnem odru (Trg Leona Štuklja): balet Hora – Cantata, Opera in balet SNG MB (22. 6.), Janez Dovč & Sounds of Slovenia (23. 6.) in koncert Urban & 4 (26.6.), slavnostna otvoritev in zaključek 31. Folkarta (25. 6. in 29.6.);
* koncerti in prireditve na Mladininem odru, v Sodnem stolpu, Salonu glasbenih umetnikov, Odpri plesni sceni ...
* 7 stand-up večerov v Vetrinjskem dvoru;
* after party večeri na Minoritih in v Klubu Wetrinsky.

Za vse, ki ne bodo utegnili uživati v vseh desetih festivalskih dneh, je na voljo tudi **dnevna Lenta**, ki prinaša enake ugodnosti (popust za nakup vstopnice za plačljivo prireditev izbranega dne), zanjo pa je potrebno odšteti **15 evrov.**

**Lenta prinaša 40% popust ob nakupu vstopnic za festivalske dogodke z vstopnino:**

* KONCERTI NA GLAVNEM ODRU: Dubioza kolektiv (redna cena: 25 evrov, cena z Lento: 15 evrov), Umek (redna cena: 25 evrov, cena z Lento: 15 evrov), Parni valjak (redna cena: 20 evrov, cena z Lento: 12 evrov), Magnifico (redna cena: 20 evrov, cena z Lento: 12 evrov), Gibonni (redna cena: 20 evrov, cena z lento: 12 evrov).
* KOMEDIJE (Minoriti): redna cena 20 evrov, cena z Lento: 12 evrov.
* KONCERTI JAZZLENT: Bombino (redna cena: 20 evrov, cena z Lento: 12 evrov), José James (redna cena: 20 evrov, cena z Lento: 12 evrov), The Bodhisattwa Trio in Jazz Podij 2: Foltin (redna cena: 15 evrov, cena z Lento: 9 evrov), Rabih Abou-Khalil, Joachim Kuehn feat. Jarrod Cagwin (redna cena: 15 evrov, cena z Lento: 9 evrov), The Garifuna Collective (redna cena: 15 evrov, cena z Lento: 9 evrov)
* STAND UP V VETRINJSKEM DVORU: Cannabis pro nobis, Tadej Toš (redna cena: 20 evrov, cena z Lento: 12 evrov) in Profesor Kuzman mlajši, Uroš Kuzman (redna cena: 20 evrov, cena z Lento: 12 evrov)

Ob tem ponuja Lenta še vrsto drugih ugodnosti, med katerimi omenimo brezplačen vstop v Pokrajinski muzej Maribor, Umetnostno galerijo Maribor in Muzej narodne osvoboditve od 20. do 29. junija ter brezplačen avtobusni prevoz v času festivala.

**Cenik vstopnic**

|  |  |  |
| --- | --- | --- |
| **LENTA** | **DNEVNA LENTA** | **VSTOPNICE\*** |
| **25 €**  **15 € za dijake in študente** | **15 €** | **5 €–25 €** |
| **vam omogočata 40% popust za naj festivalske dogodke\*** ter ogled dogodkov ves čas trajanja festivala na prizoriščih:   * Glavni oder, * Sodni stolp, * Salon glasbenih umetnikov, * Vetrinjski dvor – stand up, * Mladinin oder, * Afterji na Minoritih in v Klubu Wetrinksky, * Odprta plesna scena. | vstopnica za**dogodke\* izbranega dne**na 7 prizoriščih + **40% popust za naj festivalske dogodke\***! | vstopnice za naj festivalske dogodke\*  (z Lento so cene vstopnic od 9 € do 15 €) |

**Vstopnice za naj festivalske dogodke**

|  | za imetnike (Dnevne) Lente | vstopnica za prireditev |
| --- | --- | --- |
| ***Glavni oder*** | | |
| **20. 6.** [**Dubioza kolektiv**](https://festival-lent.si/program-2019/dogodek/dubioza-kolektiv-bih/) | **15 €** | **25 €** |
| **21. 6.** [**Parni valjak**](https://festival-lent.si/program/dogodek/parni-valjak-cro/) | **12 €** | **20 €** |
| **24. 6.** [**Magnifico**](https://festival-lent.si/program-2019/dogodek/magnifico/) | **12 €** | **20 €** |
| **27. 6.** [**Gibonni**](https://festival-lent.si/program-2019/dogodek/gibonni-cro/) | **12 €** | **20 €** |
| **28. 6.** [**Umek**](https://festival-lent.si/program-2019/dogodek/umek/) | **15 €** | **25 €** |
| ***Komedije - Minoriti*** | | |
| **21. 6.** [**Predstava za vsako priložnost**](https://festival-lent.si/program/dogodek/predstava-za-vsako-priloznost/) | **12 €** | **20 €** |
| **22. 6.** [**Čakalnica**](https://festival-lent.si/program/dogodek/cakalnica/) | **12 €** | **20 €** |
| **23. 6.** [**Predstava, ki gre narobe**](https://festival-lent.si/program/dogodek/predstava-ki-gre-narobe/) | **12 €** | **20 €** |
| ***JazzLent*** | | |
| **25. 6.** [**Bombino**](https://festival-lent.si/program/dogodek/bombino-nig/) | **12 €** | **20 €** |
| **29. 6.** [**José James presents "Lean on me"**](https://festival-lent.si/program/dogodek/jose-james-presents-lean-on-me-usa/) | **12 €** | **20 €** |
| **24. 6.** [**The Bodhisattwa Trio ● Jazz Podij 2: Foltin**](https://festival-lent.si/program/dogodek/the-bodhisattwa-trio-ind/) | **9 €** | **15 €** |
| **27. 6.** [**Rabih Abou-Khalil, Joachim Kuehn feat. J. Cagwin**](https://festival-lent.si/program/dogodek/rabih-abou-khalil-joachim-kuehn-feat-jarrod-cagwin-lib-ger-gbr/) | **9 €** | **15 €** |
| **25. 6.** [**Bombino**](https://festival-lent.si/program/dogodek/bombino-nig/) | **12 €** | **20 €** |
| ***Stand-up Vetrinjski dvor*** | | |
| **21. 6. Cannabis Pro Nobis, Tadej Toš** | **12 €** | **20 €** |
| **22. 6. Profesor Kuzman mlajši, Uroš Kuzman** | **12 €** | **20 €** |